รัฐวิสาหกิจเบิกจ่ายอืด สมหมายสั่งเร่งเครื่อง
เรียกประชุมผู้แทนคลัง เร่งรัดรัฐวิสาหกิจเบิกจ่าย หลังเครื่องช้าได้แค่ 30%
30 ก.ค. 2558

เรียกประชุมผู้แทนคลัง เร่งรัดรัฐวิสาหกิจเบิกจ่าย หลังเครื่องช้าได้แค่ 30% 
นายกุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยหลังประชุมร่วมกับผู้แทนกระทรวงการคลัง ที่เป็นคณะกรรมการในรัฐวิสาหกิจกว่า 50 แห่ง ว่า นายสมหมาย ภาษี รมว.คลัง ประธานการประชุม ได้สั่งการผู้แทนกระทรวงการคลัง เร่งรัดรัฐวิสาหกิจเร่งเบิกจ่ายให้รวดเร็ว หลังปัจจุบันเบิกจ่ายได้เพียง 30% หรือราว 1.06 แสนล้านบาท จากเม็ดเงินลงทุนปีนี้ 3.5 แสนล้านบาท 
ปัจจุบันมีปัญหาเกิดขึ้นมากจากการที่รัฐวิสาหกิจขอตั้งงบประมาณในแต่ละปีไว้สูง แต่เมื่อไม่สามารถเบิกจ่ายได้ก็ขอปรับลดเงินลงทุน รวมถึงรัฐวิสาหกิจที่กู้เงินมาแล้วแต่เบิกจ่ายไม่ได้ก็เป็นภาระดอกเบี้ย ที่ผ่านมา สคร.ได้ทำหนังสือถามไปยังประธานบอร์ดรัฐวิสาหกิจที่เบิกจ่ายล่าช้าแล้ว แต่ยังไม่ได้รับคำตอบ
ทั้งนี้ รมว.คลัง สั่งให้ผู้แทนกระทรวงการคลังเข้าไปดูแล ทั้งปัญหาเบิกจ่ายงบลงทุน ทั้งที่ติดขัดในเรื่องไม่สามารถร่างสัญญาจัดซื้อจัดจ้าง (ทีโออาร์) ได้ และการเปิดประมูลล่าช้า และยังให้เร่งสรรหาผู้บริหารรัฐวิสาหกิจที่ยังว่างอยู่โดยเร็วที่สุด เพื่อไม่ให้มีปัญหาต่อการบริหารงาน